Gitte Lillelund Bech (V), 2003-02-04:
Indledningsvis vil jeg sige, at når man skal forsøge at forholde sig til forespørgsel nr. F 34, som Enhedslisten har stillet, er det i hvert fald lidt vanskeligt for mig at skønne over eventuelt mulige besparelser ud fra prognoser for trafiktal i perioden 2003-2010, en periode, som vi jo kun lige er gået ind i.
Men det er vel reelt det, som Enhedslisten faktisk beder om med denne her forespørgsel: Hvilke besparelser ville der være, såfremt DSB havde været valgt som operatør på de udbudte togstrækninger i Jylland?
Og som sagt, da vi først lige er trådt ind i perioden 2003-2010, vil jeg altså undlade at give dette skøn, for det er simpelt hen ikke muligt for mig.
Det, vi har noteret os i forbindelse med det udbud, der var til de midt- og vestjyske jernbaner, er jo, at DSB's tilbud i efteråret 2001 ved en grundig gennemgang blev vurderet som værende urealistisk, idet det var overvejende sandsynligt, at DSB ikke kunne få det regnskabsmæssige overskud på driften.
for DSB's deltagelse i udbuddet
, og det var derfor ikke muligt at vælge DSB som leverandør.
Vi må dog konstatere, at den diskussion, som var om DSB's tilbud på det pågældende tidspunkt, og som der også har været efterfølgende, bl.a. har tydeliggjort behovet for en klar adskillelse af staten som ejer og staten som udbyder, hvilket trafikministeren i øvrigt også har bebudet at han vil se på ved fremtidige udbud.
I Venstre er vi klare tilhængere af at få opgaver i udbud.
Vi mener, at konkurrenceudsættelse er med til at fremme effektiviteten, og vi ønsker fortsat, ligesom vi har ønsket det tidligere, at vi også i Danmark arbejder yderligere med en liberalisering af togdriften, ligesom det i øvrigt ses mange andre steder i Europa.
For overordnet set er det for os i Venstre ikke et spørgsmål om, hvem der udfører opgaven, men i stedet et spørgsmål om, at de ønskede opgaver udføres bedst og billigst, for de skal udføres, som vi beder om det i det pågældende udbudsmateriale.
Det fører mig over i diskussionen om det pågældende udbudsmateriale og den, kan man sige, nuværende togdrift i Midt- og Vestjylland, for det er ligesom det, jeg kan forstå
også ligger forespørgeren hr. Keld Albrechtsen lidt på sinde.
Det er jo sådan, at ved dette udbud, der var af de midt- og vestjyske jernbanestrækninger, valgte man at lave et udbud, som baserede sig ikke på den gamle køreplan, men på en plan, der sagde antal togkilometer og havde regler for, hvor mange afgange der skulle være.
Jeg må nok sige, at det da er stærkt kritisabelt og fuldstændig uacceptabelt, at vi i øjeblikket på de midt- og vestjyske strækninger kan opleve, at der er togaflysninger, hvor vi har passagerer, der står på perronen uden information; vi har gymnasieelever, der ikke har mulighed for at komme til gymnasiet til tiden, eller andre elever, der ikke har mulighed for at komme i skole til tiden for at følge deres undervisning.
Det kan ikke være rigtigt.
Vi synes i Venstre, at det som i alle andre dele af landet er afgørende for det kollektive transportudbud, at vi har et trafiksystem, som man som passager kan stole på.
Det gælder i Midt- og Vestjylland, det gælder ved Kystbanen ved København, og det gælder alle andre steder.
Derfor vil jeg opfordre trafikministeren til at anvende de sanktionsmuligheder, som faktisk ligger i kontrakten, over for Arriva for at sikre, at borgerne får den service, der er aftalt, og det skal ske hurtigst muligt.
Så vil jeg sige, at man måske lige præcis med dette udbud kan tage ved lære, så vi ved, at vi ved fremtidige udbud og yderligere liberalisering skal være meget, meget præcise i udbudsbetingelserne, så vi får det, vi bestiller.
Endelig vil jeg som svar på forespørgslen sige, at vi i Venstre bestemt ikke er afvisende over for et yderligere udbud af togdriften i fremtiden trods de problemer, vi har konstateret her.
Vi er dog også optaget af, at vi får løst problemerne
med Arriva hurtigst muligt.
Derfor har der jo også de seneste dage været en del diskussioner på tværs af partierne om, hvilke muligheder der er for at løse problemet.
Jeg vil på vegne af Venstre, Dansk Folkeparti og Det Konservative Folkeparti fremsætte følgende:
Forslag til vedtagelse »Folketinget finder Arrivas adskillige daglige svigt og aflysninger på de udbudte strækninger i Jylland stærkt kritisable og uacceptable. Folketinget bekræfter, at det samlede serviceniveau i det udbudte område ikke må forringes i forhold til før udbudet.
Folketinget forventer på den baggrund, at indgåede kontrakter overholdes, og at ministeren snarest anvender de sanktionsmuligheder og påbud, som kontrakten giver mulighed for.«
Jeg vil sige, at det er væsentligt for os i den her vedtagelse at få præciseret, at vi ikke finder det acceptabelt, at der foregår aflysninger med frysende passagerer på perronerne til følge.
Det er samtidigt vigtigt for os at præcisere, at der har været et samlet serviceniveau, som ikke har måttet forringes i forhold til før udbuddet; det var basis i udbudsbetingelserne.
Endelig mener vi, at trafikministeren, som trafikministeren også har annonceret, snarest muligt skal sikre, at kontraktholder overholder sin kontrakt.
Jeg vil i øvrigt opfordre Folketingets øvrige partier til at støtte det her forslag til vedtagelse, så vi hurtigst muligt kan få lagt pres på vores kontrakter, således at han derved kan få opfyldt sin kontrakt.